Bjarne Laustsen (S), 2007-01-26:
Der går ikke en dag, uden at vi læser i avisen, hører i radioen, ser i fjernsynet, at der er problemer på sundhedsområdet af forskellig karakter.
Det gælder f.eks. vores udkantområder, hvor vi oplever, at det kan være svært at tiltrække læger.
Det koster samfundet utrolig mange penge, og borgerne får en ringere service, hvis vi ikke kan sørge for, at der er folk til at betjene folk, der bliver syge.
Vi har ønsket at stille den her forespørgsel i dag, fordi vi ønsker at sætte fokus på, at vi i et velfærdssamfund også skal have et velfungerende sundhedssystem, og det bygger også på, at vi skal have nogle mennesker, der er ordentligt uddannet.
Vi ønsker også, at der skal være en ordentlig kvalitet i uddannelsen, således at vi sikrer, at vi ikke får et niveau, der ligger for lavt.
Vi ved, at udfordringerne i forbindelse med sygdomme og helbredelsen af dem fordrer, at vi er helt fremme i skoene hele tiden.
Dernæst synes jeg også, at det er et meget fattigt land, som ikke selv er i stand til på så vigtigt et område at sørge for, at vi har personale nok.
Jeg synes, det er lidt fattigt – selv om der kan være behov for det – at vi importerer arbejdskraft fra mindre udviklede lande.
Vi ved jo alle sammen godt, at de selv har meget behov for sygeplejersker, f.eks. i Afghanistan.
Det er da fint, at de kommer op og hjælper os med at løse vores problemer, men jeg synes faktisk, at vi burde sætte os som det fremmeste mål, at vi sørger for at have folk nok.
Det næste er den demografiske udvikling.
Statsministeren havde det jo selv med i sin nytårstale.
Jeg tror, det er 40 pct. ansatte inden for de næste 10 år, der forsvinder inden for den offentlige sektor.
Alene det gør jo, at vi kommer til at mangle rigtig mange folk i de kommende år.
I forarbejdet til den her forespørgsel i dag har jeg indhentet oplysninger fra en halv snes organisationer osv. for at få deres blik på, hvordan det ser ud lige for øjeblikket.
Der mangler jo ca. 1.000 læger, 1.100 sygeplejersker, og vi oplever, at det er en sektor, hvortil tilgangen faktisk er meget stagnerende, når det drejer sig om SOSUområdet.
Det er jo katastrofalt, for det er her, vi ved der er behov for folk.
Vi oplever også, at der på en række områder er unge mennesker, der går i gang med uddannelsen, men at der er et frafald.
Derfor drejer det sig selvfølgelig om, om ikke man kunne lave nogle kampagner for at få de unge mennesker ind i en sådan uddannelse.
Der er kamp om de unge, men vi har behov for også at kunne sikre en ordentlig offentlig service og velfærd.
Det indebærer også, at vi har uddannet personale nok.
Der kunne være mange andre grunde til at kigge på, om ikke der kunne være opgaveglidning, og på løn og arbejdsforhold osv.
Det synes jeg ikke vi behøver at beskæftige os så meget med i dag, men det kan være nogle ting, vi kan kigge på for at se, om vi kan gøre noget midlertidigt.
Men det overordnede mål må være at sørge for, at vi får uddannet personale nok.
Vi ved også, at hvis der er en mangelsituation, betyder det, at priser stiger på dem, der er mangel på.
Vi ved, at der er nogle kommuner, der siger, at de vil give 1.000 kr. mere.
Der kan være god grund til det, men det vil jeg ikke blande mig i i dag, det har vi arbejdsmarkedets parter til.
Men det er vigtigt at sørge for, at vi har personale nok, og derfor har jeg bedt om, at vi får den her forespørgsel i dag.